b'\n_START_ARTICLE_\nPok\xc3\xa9mon HeartGold at SoulSilver\n_START_SECTION_\nBuod\n_START_PARAGRAPH_\nAng Pok\xc3\xa9mon HeartGold at Pok\xc3\xa9mon SoulSilver ay naganap sa bungang-isip ng rehiyon ng Johto. Ang kilalang protagonista sa laro ay isang batang trainer na naninirahan sa New Bark Town. Sa umpisa ng laro, ang manlalaro ay maaaring pumili ng isa sa tatlong starter Pok\xc3\xa9mon (panimulang Pok\xc3\xa9mon) ng rehiyong Johto: maaaring si Chikorita, Cyndaquil o Totodile. Matapos ang isang misyon sa kanyang kaibigan, aatasan ni Propesor Elm ng New Bark Town ang manlalaro na habulin at kunin ang ninakaw na isang Pok\xc3\xa9mon sa kanya._NEWLINE_Bagamat ang orihinal na disenyo ay ang paghabol sa haharaping kalaban ng manlalaro, iikot ito sa pangarap ng pangunahing tauhan na maging isang magaling na Pok\xc3\xa9mon trainer. Ito ay maaaring gawin sa maayos na pagpapalaki sa alagang Pok\xc3\xa9mon, paghuli ng iba pang Pok\xc3\xa9mon, pakikipaglaban sa mga Gym Leader at marami pang iba. Sa umpisa kailangang malabanan ng manlalaro ang walong Gym Leader ng rehiyon ng Johto upang makamit ang walong tsapa ng walong Pok\xc3\xa9mon Gym ng rehiyon. Dahil dito, ito ang magiging pangunahing kailangan upang malabanan at matalo ng mismong manlalaro ang Elite Four ng Pok\xc3\xa9mon Indigo League._NEWLINE_Matapos ang pagtalo sa apat na pinakamagagaling na trainer sa Johto, biglang bubukas ang isang lagusan sa Victory Road upang madaanan ng manlalaro ang bagong paglalakbay: ang rehiyon ng Kanto na siyang naging lugar din ng mga bersyong Pok\xc3\xa9mon Red, Blue, FireRed, at LeafGreen. Kapag natalo ng manlalaro ang walong Gym Leader ng Kanto, maaari niyang makaharap si Red, ang dating Pok\xc3\xa9mon champion noong panahon ng FireRed at LeafGreen._NEWLINE_Minsan makakaharap din ng manlalaro ang Team Rocket, isang sindikato sa mga laro at palabas ng Pok\xc3\xa9mon na may layuning palakasin ang kanilang sarili sa pamamagitan ng pagdukot sa lahat ng maalamat na Pok\xc3\xa9mon. Ang Team Rocket ay nangangarap na muli silang mabuo pagkatapos ng pagkatalo ng kanilang pinuno na si Giovanni kay Red noong FireRed at LeafGreen.'